
ΑΙΤΙΟΛΟΓΙΚΗ ΕΚΘΕΣΗ
1.
ΠΛΑΙΣΙΟ ΤΗΣ ΠΡΟΤΑΣΗΣ

Στόχος της πρότασης απόφασης του Συμβουλίου είναι να καθοριστεί η θέση της Ευρωπαϊκής Ένωσης στο πλαίσιο της επιτροπής εμπειρογνωμόνων του OTIF σε θέματα μεταφορών επικίνδυνων εμπορευμάτων (εφεξής «επιτροπή εμπειρογνωμόνων του RID»), που θα συνέλθει στις 22 Μαΐου 2014, όσον αφορά ορισμένες τροποποιήσεις των τεχνικών και διοικητικών διατάξεων που περιέχονται στο παράρτημα του προσαρτήματος Γ της Σύμβασης περί των διεθνών σιδηροδρομικών μεταφορών (COTIF), οι οποίες αναμένεται να αποφασιστούν από την εν λόγω επιτροπή. 
Το προαναφερόμενο παράρτημα, κοινώς γνωστό ως «RID» (κανονισμοί για τις διεθνείς σιδηροδρομικές μεταφορές επικίνδυνων εμπορευμάτων), διέπει τις διεθνείς σιδηροδρομικές μεταφορές επικίνδυνων εμπορευμάτων μεταξύ των συμβαλλομένων κρατών της COTIF που εφαρμόζουν τους κανόνες του RID (συμβαλλόμενα κράτη του RID).
2.
ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

Οι διεθνείς διατάξεις σχετικά με τη μεταφορά επικίνδυνων εμπορευμάτων καθορίζονται από διάφορους διεθνείς οργανισμούς, όπως η Διακυβερνητική Οργάνωση περί των διεθνών σιδηροδρομικών μεταφορών (OTIF), η Οικονομική Επιτροπή των Ηνωμένων Εθνών για την Ευρώπη (UN-ECE) και ποικίλοι ειδικευμένοι οργανισμοί των Ηνωμένων Εθνών. Επειδή οι κανόνες πρέπει να είναι συμβατοί μεταξύ τους, αναπτύχθηκε σύνθετο διεθνές σύστημα συντονισμού και εναρμόνισης των οργανισμών που συμμετέχουν στις σχετικές εργασίες. Οι διατάξεις αναπροσαρμόζονται ανά διετία. 

Κατά την προετοιμασία των εν λόγω τροποποιήσεων ζητήθηκε η γνώμη ευρέος φάσματος εμπειρογνωμόνων του δημόσιου και του ιδιωτικού τομέα. Καθ’ όλη τη διάρκεια της επεξεργασίας των τροποποιήσεων πραγματοποιήθηκαν οι ακόλουθες τεχνικές συνεδριάσεις:

στην υποεπιτροπή εμπειρογνωμόνων των Ηνωμένων Εθνών σχετικά με τις μεταφορές επικίνδυνων εμπορευμάτων κατά τη 

(1) 41η σύνοδό της στη Γενεύη, 25 Ιουνίου – 4 Ιουλίου 2012,

(2) 42η σύνοδό της στη Γενεύη, 3 – 11 Δεκεμβρίου 2012, 

(3) 43η σύνοδό της στη Γενεύη, 24 – 28 Ιουνίου 2013 και 

(4) 44η σύνοδό της στη Γενεύη, 25 Νοεμβρίου – 4 Δεκεμβρίου 2013,

στην κοινή συνεδρίαση UN-ECE – OTIF της επιτροπής εμπειρογνωμόνων του RID και της Ομάδας «Μεταφορά επικίνδυνων εμπορευμάτων» κατά τη

(5) φθινοπωρινή σύνοδο του 2012 στη Γενεύη, 17 – 21 Σεπτεμβρίου 2012,

(6) εαρινή σύνοδο του 2013 στη Βέρνη, 18 – 22 Μαρτίου 2013, 

(7) φθινοπωρινή σύνοδο του 2013 στη Γενεύη, 17 – 27 Σεπτεμβρίου 2013 και

(8) προβλέπεται μια ακόμη κοινή συνεδρίαση, κατά την εαρινή σύνοδο του 2014 στη Βέρνη, 17 – 21 Μαρτίου 2014, στο πλαίσιο της οποίας αναμένεται να προταθούν περαιτέρω τροποποιήσεις που θα ισχύουν από την 1η Ιανουαρίου 2015,

στη μόνιμη ομάδα εργασίας της επιτροπής εμπειρογνωμόνων του RID κατά την

(9) πρώτη σύνοδό της στη Ρίγα, 12 – 15 Νοεμβρίου 2012 και

(10) δεύτερη σύνοδό της στην Κοπεγχάγη, 18 – 22 Νοεμβρίου 2013.

Στις συνεδριάσεις αυτές, οι επιτροπές εμπειρογνωμόνων ανέλυσαν και επεξεργάστηκαν τις επιμέρους προτάσεις τροποποιήσεων. Στις περισσότερες περιπτώσεις, η συνιστώμενη δράση έχει συμφωνηθεί ομόφωνα. Ορισμένες προτάσεις έχουν υποστηριχθεί από την πλειοψηφία των εμπειρογνωμόνων. Η επιτροπή εμπειρογνωμόνων του RID θα αποφασίσει για τις προτάσεις αυτές στις 22 Μαΐου 2014.

Η επιτροπή για τη μεταφορά επικίνδυνων εμπορευμάτων, η οποία συστάθηκε δυνάμει της οδηγίας 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων
, διεξήγαγε προκαταρκτικές συζητήσεις για τις προτάσεις κατά τη συνεδρίασή της στις 12 Δεκεμβρίου 2013.
Ο Ευρωπαϊκός Οργανισμός Σιδηροδρόμων (ERA) διενήργησε εκτενή μελέτη επιπτώσεων σχετικά με την εφαρμογή ανιχνευτών εκτροχιασμού
. Ο ERA καταλήγει στο συμπέρασμα ότι δεν είναι οικονομικά αποδοτική η υποχρεωτική εφαρμογή των διατάξεων αυτών σε βαγόνια που μεταφέρουν ορισμένα επικίνδυνα εμπορεύματα.

3.
ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Η Ένωση προσχώρησε στην COTIF τον Ιούλιο του 2011 δυνάμει της απόφασης 2013/103/ΕΕ του Συμβουλίου
. Η COTIF είναι μεικτή συμφωνία της οποίας συμβαλλόμενα μέρη είναι τόσο η Ένωση όσο και όλα τα κράτη μέλη. Στο παράρτημα ΙΙΙ της απόφασης καθορίζονται οι εσωτερικοί διακανονισμοί για το Συμβούλιο, τα κράτη μέλη και την Επιτροπή σε διαδικασίες στα πλαίσια του OTIF. Σε θέματα αποκλειστικής αρμοδιότητας της ΕΕ, η ψήφος της ΕΕ αντιστοιχεί στον αριθμό ψήφων όλων των κρατών μελών που είναι συμβαλλόμενα μέρη της COTIF. 26 κράτη μέλη της ΕΕ είναι επίσης κράτη μέλη της COTIF. Επί του παρόντος τα συμβαλλόμενα κράτη του RID ανέρχονται σε σαράντα έξι και τα κράτη μέλη του OTIF σε σαράντα οκτώ.
Από την 1η Ιανουαρίου 1997, η Ένωση εφαρμόζει τις διατάξεις του RID σε όλες τις μεταφορές στην επικράτεια της ΕΕ, αρχικά σύμφωνα με την οδηγία 96/49/ΕΚ του Συμβουλίου, της 23ης Ιουλίου 1996, για την προσέγγιση των νομοθεσιών των κρατών μελών σχετικά με τις σιδηροδρομικές μεταφορές επικίνδυνων εμπορευμάτων
. Το 2008 η οδηγία 96/49/ΕΚ καταργήθηκε με την οδηγία 2008/68/ΕΚ, η οποία στηρίζεται στις αρχές της αρχικής οδηγίας. 
Το άρθρο 4 της οδηγίας 2008/68/ΕΚ σχετικά με τις τρίτες χώρες ορίζει ότι «Οι μεταφορές επικίνδυνων εμπορευμάτων μεταξύ κρατών μελών και τρίτων χωρών επιτρέπονται, εφόσον πληρούνται οι απαιτήσεις των ADR, RID ή ADN, εκτός αν ορίζεται διαφορετικά στα παραρτήματα»
. Επιπλέον, η αιτιολογική σκέψη 12 της οδηγίας ορίζει ότι «Τα μεταφορικά μέσα που είναι ταξινομημένα σε τρίτες χώρες επιτρέπεται να εκτελούν διεθνείς μεταφορές επικίνδυνων εμπορευμάτων εντός των εδαφών των κρατών μελών, εφόσον πληρούν τις σχετικές διατάξεις των ADR, RID ή ADN και της παρούσας οδηγίας». Ως εκ τούτου, το αντικείμενο των προαναφερόμενων τροποποιήσεων εμπίπτει εξ ολοκλήρου στην αποκλειστική αρμοδιότητα της Ένωσης.
Κατά συνέπεια, σύμφωνα με το άρθρο 35 του τίτλου VI της COTIF, μετά την έγκρισή τους από την επιτροπή εμπειρογνωμόνων του RID, οι τροποποιήσεις τίθενται σε ισχύ σε όλα τα συμβαλλόμενα μέρη την πρώτη ημέρα του έκτου μήνα που ακολουθεί τον μήνα κατά τη διάρκεια του οποίου ο Γενικός Γραμματέας προέβη στην κοινοποίησή τους στα συμβαλλόμενα μέρη. Τα συμβαλλόμενα μέρη δύνανται να διατυπώσουν αντίρρηση εντός τεσσάρων μηνών από την ημερομηνία της κοινοποίησης. Σε περίπτωση προβολής αντιρρήσεων από το ένα τέταρτο των συμβαλλομένων μερών, η τροποποίηση δεν τίθεται σε ισχύ.
Στα συμβαλλόμενα μέρη τα οποία διατύπωσαν αντιρρήσεις κατά απόφασης εντός της προβλεπόμενης περιόδου, αναστέλλεται η εφαρμογή του προσαρτήματος Γ, στο σύνολό του, για την κυκλοφορία με τα εν λόγω μέρη και μεταξύ αυτών, από τη στιγμή που οι αποφάσεις παράγουν αποτελέσματα. Ωστόσο, σε περίπτωση προβολής αντιρρήσεων κατά της επικύρωσης τεχνικού προτύπου ή της έκδοσης ενιαίας τεχνικής προδιαγραφής, αναστέλλεται μόνο το πρότυπο ή η προδιαγραφή όσον αφορά την κυκλοφορία με τα κράτη μέλη και μεταξύ αυτών, από τη στιγμή που οι αποφάσεις παράγουν αποτέλεσμα· το ίδιο ισχύει και στην περίπτωση μερικής αντίρρησης.

Εφόσον δεν προβληθεί επαρκής αριθμός αντιρρήσεων από τα μέρη, οι σχετικές τροποποιήσεις στο πλαίσιο της παρούσας πρότασης αναμένεται να τεθούν σε ισχύ την 1η Ιανουαρίου 2015 και να καταστούν δεσμευτικές για την Ένωση και τα κράτη μέλη, αποτελώντας πλέον αναπόσπαστο μέρος του κεκτημένου της Ένωσης.
Τέλος, το άρθρο 38 του τίτλου VII της COTIF ορίζει ότι, για τους σκοπούς της άσκησης του δικαιώματος ψήφου και του δικαιώματος αντίρρησης που προβλέπονται στο άρθρο 35 παράγραφοι 2 και 4, οι περιφερειακές οργανώσεις, και ιδίως η Ευρωπαϊκή Ένωση, διαθέτουν αριθμό ψήφων ίσο με τον αριθμό των μελών τους τα οποία είναι επίσης κράτη μέλη του οργανισμού. 
Η πρόταση εκπονήθηκε με βάση τις διατάξεις της απόφασης του Συμβουλίου σχετικά με την προσχώρηση της ΕΕ στην COTIF (απόφαση 2013/103/ΕΕ). Νομική βάση της πρότασης απόφασης του Συμβουλίου αποτελεί το άρθρο 91 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.

Στο παράρτημα της πρότασης απόφασης του Συμβουλίου περιλαμβάνεται αναλυτικός κατάλογος των επιδιωκόμενων τροποποιήσεων, όπου διευκρινίζεται ποιες τροποποιήσεις μπορεί να κάνει δεκτές η Ένωση και ποιες τροποποιήσεις πρέπει να απορρίψει. Η πλειονότητα των επιδιωκόμενων τροποποιήσεων θεωρούνται κατάλληλες για την ασφαλή μεταφορά επικίνδυνων εμπορευμάτων με οικονομικά αποδοτικό τρόπο, λαμβανομένης υπόψη της τεχνολογικής προόδου, και, επομένως, είναι δυνατόν να υποστηριχθούν.
Ωστόσο, η τροποποίηση που αναφέρεται με τον αριθμό 9 στο παράρτημα του σχεδίου απόφασης δεν έχει ωριμάσει επαρκώς ώστε να ληφθεί απόφαση όσον αφορά την έναρξη ισχύος την 1η Ιανουαρίου 2015 και, επομένως, η απόφαση θα πρέπει να αναβληθεί για αργότερα.
Η τροποποίηση 14 σχετικά με την υποχρεωτική χρήση ανιχνευτών εκτροχιασμού έχει ήδη συζητηθεί για την αναθεώρηση από 1ης Ιανουαρίου 2013 και η απόφαση αναβλήθηκε. Ενώ ορισμένα κράτη μέλη υποστηρίζουν την πρωτοβουλία, κάποια άλλα αντιτάσσονται σε αυτή. Σύμφωνα με την εκτίμηση επιπτώσεων που διενεργήθηκε από τον ΕΟΣ, το μέτρο δεν θα ήταν αποδοτικό σε σχέση με το κόστος του και υπάρχουν οικονομικά αποδοτικότερα εναλλακτικά μέτρα. Κατά συνέπεια, προτείνεται να προβληθεί αντίρρηση στην εν λόγω τροποποίηση, στο παρόν στάδιο. Ωστόσο, η θέση αυτή υιοθετείται με την επιφύλαξη τυχόν περαιτέρω εργασιών και εξελίξεων στον εν λόγω τομέα.
Όταν οι τροποποιήσεις που εγκρίνονται από την επιτροπή εμπειρογνωμόνων του RID δεν είναι σύμφωνες με τη θέση της Ένωσης που καθορίζεται στο παράρτημα του σχεδίου απόφασης, η Ένωση θα πρέπει να προβάλει αντίρρηση βάσει της διαδικασίας του άρθρου 35 παράγραφος 4 του τίτλου VI της COTIF, ώστε να αποφευχθεί η έναρξη ισχύος των εν λόγω τροποποιήσεων.
4.
ΕΦΑΡΜΟΓΗ ΣΤΗΝ ΕΥΡΩΠΑΪΚΗ ΕΝΩΣΗ

Οι προαναφερόμενες τροποποιήσεις, στον βαθμό που αυτές καθίστανται δεσμευτικές για την Ένωση, θα πρέπει να ενσωματωθούν στην οδηγία 2008/68/ΕΚ σχετικά με τις εσωτερικές μεταφορές επικίνδυνων εμπορευμάτων, με την οποία εφαρμόζονται ενιαίοι κανόνες που θεσπίστηκαν βάσει της COTIF στις οδικές, σιδηροδρομικές και εσωτερικές πλωτές μεταφορές επικίνδυνων εμπορευμάτων εντός ή μεταξύ των κρατών μελών. Για τον σκοπό αυτό, η Επιτροπή έχει εξουσιοδοτηθεί να προσαρμόσει το παράρτημα II τμήμα II.1 της οδηγίας 2008/68/ΕΚ στην επιστημονική και τεχνολογική πρόοδο. Μετά τη λήξη της περιόδου διατύπωσης αντιρρήσεων όσον αφορά την κοινοποίηση από τον Γενικό Γραμματέα του OTIF, η Επιτροπή θα κινήσει τη διαδικασία προσαρμογής.
2014/0035 (NLE)

Πρόταση
ΑΠΟΦΑΣΗ ΤΟΥ ΣΥΜΒΟΥΛΙΟΥ
για τον καθορισμό της θέσης που πρέπει να λάβει η Ένωση στην 53η σύνοδο της επιτροπής εμπειρογνωμόνων του OTIF σε θέματα μεταφορών επικίνδυνων εμπορευμάτων όσον αφορά ορισμένες τροποποιήσεις του προσαρτήματος Γ της σύμβασης περί των διεθνών σιδηροδρομικών μεταφορών (COTIF) που θα ισχύουν από την 1η Ιανουαρίου 2015
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, σε συνδυασμό με το άρθρο 218 παράγραφος 9,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

(1)
Η Ένωση προσχώρησε στη σύμβαση περί των διεθνών σιδηροδρομικών μεταφορών της 9ης Μαΐου 1980, που τροποποιήθηκε από το πρωτόκολλο του Βίλνιους στις 3 Ιουνίου 1999 (εφεξής «σύμβαση COTIF»), δυνάμει της απόφασης 2013/103/ΕΕ του Συμβουλίου, της 16 Ιουνίου 2011, για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Διακυβερνητικής Οργάνωσης περί των διεθνών σιδηροδρομικών μεταφορών σχετικά με την προσχώρηση της Ευρωπαϊκής Ένωσης στην εν λόγω σύμβαση
.

(2)
Όλα τα κράτη μέλη, με εξαίρεση την Κύπρο και τη Μάλτα, είναι συμβαλλόμενα μέρη της σύμβασης COTIF.

(3)
Η οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων
 θεσπίζει απαιτήσεις για τις οδικές, σιδηροδρομικές και εσωτερικές πλωτές μεταφορές επικίνδυνων εμπορευμάτων εντός ή μεταξύ των κρατών μελών, με αναφορά στους κανονισμούς για τις διεθνείς σιδηροδρομικές μεταφορές επικινδύνων εμπορευμάτων, οι οποίοι επισυνάφθηκαν ως προσάρτημα Γ στη σύμβαση COTIF (παράρτημα RID). Επιπλέον, το άρθρο 4 της εν λόγω οδηγίας ορίζει ότι «Οι μεταφορές επικίνδυνων εμπορευμάτων μεταξύ κρατών μελών και τρίτων χωρών επιτρέπονται, εφόσον πληρούνται οι απαιτήσεις των ADR, RID ή ADN, εκτός αν ορίζεται διαφορετικά στα παραρτήματα.» Κατά συνέπεια, το αντικείμενο των εν λόγω κανονισμών, καθώς και οι τροποποιήσεις τους, εμπίπτουν στην αποκλειστική αρμοδιότητα της Ένωσης. 
(4)
Η επιτροπή εμπειρογνωμόνων σχετικά με τις μεταφορές επικίνδυνων εμπορευμάτων που έχει συσταθεί σύμφωνα με το άρθρο 13 παράγραφος 1 στοιχείο δ) της σύμβασης COTIF, αναμένεται να αποφασίσει σχετικά με ορισμένες τροποποιήσεις του παραρτήματος RID, κατά την 53η σύνοδό της που έχει προγραμματιστεί να πραγματοποιηθεί στις 22 Μαΐου 2014. Οι εν λόγω τροποποιήσεις, που αφορούν τεχνικά πρότυπα ή ενιαίες τεχνικές προδιαγραφές, αποβλέπουν στην εξασφάλιση ασφαλών και αποτελεσματικών μεταφορών επικίνδυνων εμπορευμάτων, ενώ ταυτόχρονα λαμβάνονται υπόψη η επιστημονική και τεχνολογική πρόοδος στον συγκεκριμένο τομέα και η ανάπτυξη νέων ουσιών και ειδών που ενέχουν κινδύνους κατά τη μεταφορά τους.
(5)
Η Επιτροπή για τη μεταφορά επικίνδυνων εμπορευμάτων που έχει συσταθεί βάσει του άρθρου 9 της οδηγίας 2008/68/ΕΚ διεξήγαγε προκαταρκτικές συζητήσεις σχετικά με τις εν λόγω τροποποιήσεις.

(6)
Οι περισσότερες από τις προτεινόμενες τροποποιήσεις είναι αιτιολογημένες και επωφελείς και, ως εκ τούτου, θα πρέπει να υποστηριχθούν από την Ένωση. Ωστόσο, ορισμένες προτεινόμενες τροποποιήσεις δεν είναι αναλογικές προς τους κινδύνους που τίθενται κατά τη μεταφορά ή δεν είναι αποτελεσματικές για τη βελτίωση της ασφάλειας των μεταφορών και, επομένως, θα πρέπει να απορριφθούν. Επιπλέον, εάν εγκριθούν οι τελευταίες αυτές τροποποιήσεις, η Ένωση θα πρέπει να προβάλει αντίρρηση βάσει της διαδικασίας που ορίζεται στο άρθρο 35 παράγραφος 4 του τίτλου VII της σύμβασης COTIF,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 

Άρθρο 1
Θέση της Ευρωπαϊκής Ένωσης

1.
Η θέση που πρέπει να λάβει η Ευρωπαϊκή Ένωση στην 53η σύνοδο της επιτροπής εμπειρογνωμόνων για τις μεταφορές επικίνδυνων εμπορευμάτων στο πλαίσιο της σύμβασης σχετικά με τη διεθνή σιδηροδρομική μεταφορά είναι σύμφωνη με το παράρτημα της παρούσας απόφασης. 

2.
Οι εκπρόσωποι της Ένωσης στο ως άνω όργανο μπορούν να συμφωνήσουν σε ελάσσονες αλλαγές στα έγγραφα που αναφέρονται στο παράρτημα της παρούσας απόφασης χωρίς περαιτέρω απόφαση του Συμβουλίου.
Άρθρο 2

Μετά την έκδοσή της, η απόφαση του προαναφερόμενου οργάνου δημοσιεύεται στην Επίσημη Εφημερίδα της Ευρωπαϊκής Ένωσης.

Άρθρο 3
Έναρξη ισχύος

Η παρούσα απόφαση αρχίζει να ισχύει την ημέρα έκδοσής της.
Βρυξέλλες,

Για το Συμβούλιο


Ο Πρόεδρος

�	ΕΕ L 260 της 30.9.2008, σ. 13.


�	Εκτίμηση επιπτώσεων σχετικά με τη χρήση διατάξεων ανίχνευσης εκτροχιασμού στο σιδηροδρομικό σύστημα της ΕΕ, στοιχεία αναφοράς ERA/REP/03�2009/SAF.


�	Απόφαση του Συμβουλίου, της 16ης Ιουνίου 2011, για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Διακυβερνητικής Οργάνωσης περί των διεθνών σιδηροδρομικών μεταφορών σχετικά με την προσχώρηση της Ευρωπαϊκής Ένωσης στη σύμβαση περί των διεθνών σιδηροδρομικών μεταφορών (COTIF), της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999, ΕΕ L 51 της 23.2.2013, σ. 1.


�	ΕΕ L 235 της 17.9.1996, σ. 25.


�	ADR και ADN είναι τα αρκτικόλεξα των διεθνών συμφωνιών σχετικά με τις μεταφορές επικίνδυνων εμπορευμάτων οδικώς και μέσω της εσωτερικής ναυσιπλοΐας, αντίστοιχα.

